የአክሰስ ሪል ስቴት ዕጣ ፈንታን ይወስናል የተባለው ጉባዔ ሳይካሄድ ቀረ
በአክሰስ ሪል ስቴት ለተፈጠረው ቀውስ መፍትሔ ለመስጠት በከፍተኛ የመንግሥት ባለሥልጣናት የተቋቋመው ዓብይ ኮሚቴ በሰጠው መመርያ መሠረት፣  የአክሰስ ሪል ስቴት የዳይሬክተሮች ቦርድ የጠራው የባለአክሲዮኖች ጠቅላላ ጉባዔ፣ ምልአተ ጉባዔ ባለመሟላቱ ተበተነ፡፡ጥር 21 ቀን 2008 ዓ.ም. በንግድ ሚኒስቴር አዳራሽ በተጠራው ድንገተኛ ጉባዔ፣ ምልዓተ ጉባዔ ባለመሟላቱ ለሁለተኛ ጊዜ ለየካቲት 5 ቀን 2008 ዓ.ም. ተጠርቷል፡፡የአክሰስ ሪል ስቴት 37,645 አክሲዮኖች ድምፅ የመስጠት መብት አላቸው፡፡ በስብሰባው 18,222 አክሲዮን ያላቸው መገኘት ቢኖርባቸውም፣ ሊገኙ የቻሉት 7,600 አክሲዮን ያላቸው ብቻ ናቸው፡፡ የአክሰስ ሪል ስቴት ከፍተኛ ባለአክሲዮን የሆኑት አቶ ኤርሚያስ አመልጋና በቁም እንስሳት ንግድ ውስጥ የተሰማሩት አቶ ሁሴን ኢድሪስ ናቸው፡፡በሕጉ መሠረት አቶ ኤርሚያስ በቁጥጥር ሥር የሚገኙ በመሆናቸው ወኪላቸው አቶ ሞላ ዘገየና አቶ ሁሴን ኢድሪስ ባካሄዱት ቆጠራ የተገኙ ባለአክሲዮኖች ምልዓተ ጉባዔ የማያሟሉ በመሆናቸው ጉባዔው በወቅቱ ሊካሄድ አልቻለም፡፡በከተማ ልማትና ቤቶች ሚኒስትሩ አቶ መኩሪያ ኃይሌ የሚመራው የአክሰስ ሪል ስቴት መፍትሔ አፈላላጊ ዓብይ ኮሚቴ፣ ጥር 2 ቀን 2008 ዓ.ም. ከባለአክሲዮኖችና ከቤት ገዥዎች ጋር ባካሄደው ስብሰባ ባለአክሲዮኖች በሁለት ሳምንት ጊዜ ውስጥ ጉባዔ አካሂደው የአክሰስ ሪል ስቴት አክሲዮን ማኅበር የወደፊት ዕጣ ፈንታ ላይ ሐሳባቸውን እንዲያቀርቡ መመርያ መስጠቱ ይታወሳል፡፡